
	[image: ]
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 


			
РЕШЕНИЕ
     № РС-605-22-104

Днес, 19.10.2022г., Комисията за противодействие на корупцията и за отнемане на незаконно придобитото имущество /КПКОНПИ/, в състав: 		

Заместник-председател: Антон Славчев
Член: Антоанета Георгиева – Цонкова
Член: Пламен Йоцов
Член: Силвия Къдрева     

                     			        У С Т А Н О В И:

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-232 от 17.08.2022 г. по сигнал с вх. № ЦУ01/С-605/20.07.2022г. на КПКОНПИ.
Сигналът е насочен срещу Паолина Петракиева – заместник-кмет на Район „П.“, С. община.
По същество в сигнала се твърди, че Паолина Петракиева и съпругът ѝ Х.Б.П. представяйки се за пълномощници на собственика, от негово име са сключили договор за наем на чужд имот с лицето Р. Р. – гражданин на Г., без да са упълномощени за това. По силата на така сключения договор за наем по банковата сметка на Петракиева е превеждан месечния наем в размер на 2 250 евро, като за периода от 26.06.2019 г. до 11.03.2022 г. е преведена сума в общ размер на 50 000 евро. След сключване на нов договор за наем през м. март 2022 г. с действителния собственик, наемателят – Р.Р. е бил посетен от непознати за него лица, които от името на Петракиева са заявили, че й дължи пари по договора за наем. Със сигнала са предоставени Нотариален акт за покупко-продажба на недвижим имот, сключен на 19.02.2018г. № 50, том I, том № 817, дело № 44 на нотариус с рег. № 041 с район на действие РС – С., Договор за наем, сключен на 24.03.2019г., справка за извършени плащания по договор за наем, Договор за наем, сключен на 12.04.2022г.
Във връзка с твърденията в сигнала, Комисията е събрала следните доказателства по преписката: писмо с вх. № ЦУ01-1332#10/31.03.2022г. на председателя на Постоянната комисия, съгласно ЗПКОНПИ в С. общински съвет, писмо с рег. № СОА22-ПК03-13/29.03.2022г. на С. община, клетвен лист от 12.11.2019г., писмо с рег. № СОС22-ПК06-104/30.03.2022г. на С. общински съвет, Решение № 1050-МИ от 29.10.2019г. на Общинска избирателна комисия – С., Решение № 1249-МИ/07.01.2022г. на Общинска избирателна комисия – С., Протокол от 16.01.2022г. на Общото събрание на сдружение „А. на п. в Б.“.
С писмо с вх. № ЦУ01-9721#1/21.09.2022г., кметът на Район „П.“ е предоставил заверено копие от Трудов договор №РПН22-РД15-46/01.02.2022г., Решение № 811/16.12.2021г. на С. общински съвет и Приложение № 4 към него за частична промяна на структурата и общата численост на Район „П.“. 
Комисията служебно е направила справки в Търговски регистър и регистър на юридическите лица с нестопанска цел (Търговски регистър/ТРРЮЛНЦ), НБД „Население“ и Регистър на лица, заемащи висши публични длъжности.

В хода на проверката по сигнала Комисията установи следното от фактическа страна:
	Сигналът отговаря на изискванията на чл. 48, ал. 1 от ЗПКОНПИ.
	С т. 18 от Решение № 811 от 16.12.2021г., С. общински съвет одобрява частична промяна на структурата и общата численост на районната администрация на Район „П.“ и увеличава щатната численост на районната администрация с 2 щатни бройки, като от 79 щатните бройки стават 81 (13 щатни бройки по служебно правоотношение и 68 щатни бройки по трудово правоотношение), а с т. 18.1. от него се създава нова щатна длъжност заместник-кмет с ресор „Околна среда и климат“, на чието подчинение се създава отдел „Околна среда и климат“ с щатна численост 4 щатни бройки. 
Паолина Петракиева е назначена на длъжност „заместник-кмет“ с ресор „Околна среда и климат“ с Трудов договор от 31.01.2022г., сключен с кмета на Район „П.“. Петракиева е встъпила в длъжност на 01.02.2022г. 
От справка НБД „Население“ не се установи родство между Паолина Петракиева и лицата Р.Р., гражданин на Г.  и Л. В. Р.
В периода след 01.02.2022г., видно от ТРРЮЛНЦ, Р.Р. е бил управител, съдружник или едноличен собственик на капитала на дружествата „***.“ ЕООД с ЕИК …, „***“ ЕООД с ЕИК …, „***“ ЕООД с ЕИК …, „***.“ ЕООД с ЕИК …, „***“ ООД с ЕИК … и „***“ ООД с ЕИК ...
В периода след 01.02.2022г., видно от ТРРЮЛНЦ, Л.В.Р. е бил управител, съдружник или едноличен собственик на капитала на дружествата „***“ ЕООД с ЕИК…, "***" ЕООД с ЕИК …, "***" ЕООД с ЕИК …, "***" ООД с ЕИК ...
С писмо с вх. № ЦУ01-9721#1/21.09.2022г., кметът на Район „П.“ удостоверява, че няма заповеди, договори, одобрения, становища, разрешения, лицензи, съгласувания, резолюции и други актове, издадени от Паолина Петракиева, в качеството ѝ на заместник-кмет на Район „П.“, както и че същата не е упражнявала правомощия или извършвала действия по отношение на посочени в писмо с изх. № ЦУ01-9721/13.09.2022г. на КПКОНПИ физически и юридически лица, а именно: Р.Р. и дружествата „***.“ ЕООД с ЕИК …, „***“ ЕООД с ЕИК …, „***“ ЕООД с ЕИК …, „***.“ ЕООД с ЕИК …, „***“ ООД с ЕИК … и „***“ ООД с ЕИК ..., както и по отношение на Л.В Р. и дружествата „***“ ЕООД с ЕИК…, "***" ЕООД с ЕИК …, "***" ЕООД с ЕИК …, "***" ООД с ЕИК ...
Договор за наем на недвижим имот – поземлен имот XVII – 552в, по плана на гр. С., местност с. Б., с площ по нотариален акт от 630 кв.м., който урегулиран поземлен имот, съгласно Скица на поземлен имот № 15-44591 от 24.01.2018г. на СГКК гр. С., представлява поземлен имот с идентификатор № 04234.6969.3725, заедно с построената в него жилищна сграда, със застроена площ от 143 кв. м. и разгърната застроена площ от 443 кв.м. с идентификатор № 04234.6969.3725.1 е сключен между Л.В.Р., като наемодател, представляван от пълномощниците Паолина Петракиева и Х.Б.П., от една страна и Р.Р., като наемател. Наемната цена в размер на 2000 евро месечно е договорено да бъде заплащана по банкова сметка, на която като титуляр е посочена Паолина Петракиева. Срокът на договора е две години, считано от 15.04.2019г.
Договор за наем за същия недвижим имот е сключен между Л.В.Р. като наемодател и Р. Р., като наемател на 12.04.2022г. Договорената наемна цена в размер на 2250 евро месечно е договорено да бъде заплащана по банкова сметка, на която титуляр е Л.В.Р. Срокът на договора е една година, считано от 01.04.2022 г.

При така изяснената фактическа обстановка Комисията установи следното от правна страна:	
За да е осъществен конфликт на интереси по смисъла на чл. 52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност по смисъла на чл. 6, ал. 1 от ЗПКОНПИ, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен е всеки интерес, който води до облага от материален или нематериален характер за лице, заемащо публична длъжност или за свързани с него лица, включително всяко поето задължение. Облага е всеки доход в пари или в имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по-ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като заместник-кмет с ресор „Околна среда и климат“ от 01.02.2022г. на Район „П.“, С. община Паолина Петракиева е лице, заемащо висша публична длъжност, по смисъла на чл. 6, ал. 1, т. 32 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ. 
Видно от справки в НБД „Население“ между Паолина Петракиева и лицата Р.Р. и Л.В.Р. не се установи свързаност по смисъла на §1, т. 15, б. „а“ от ДР на ЗПКОНПИ, а именно: същите не са съпрузи, роднини по права линия, по съребрена линия - до четвърта степен включително, и по сватовство - до втора степен включително.
Съгласно писмо с вх. № ЦУ01-9721#1/21.09.2022г. на КПКОНПИ, кметът на Район „П.“ удостоверява, че Паолина Петракиева, в качеството ѝ на заместник-кмет на Район „П.“, не е издавала заповеди, одобрения, становища, разрешения, лицензи, съгласувания, резолюции и други актове, не е сключвал договори, както и че същата не е упражнявала правомощия или извършвала действия по отношение на Р. Р. и дружествата „***.“ ЕООД с ЕИК …, „***“ ЕООД с ЕИК …, „***“ ЕООД с ЕИК …, „***.“ ЕООД с ЕИК …, „***“ ООД с ЕИК … и „***“ ООД с ЕИК ..., както и по отношение на Л.В Р. и дружествата „***“ ЕООД с ЕИК…, "***" ЕООД с ЕИК …, "***" ЕООД с ЕИК …, "***" ООД с ЕИК ...
Оплакванията в сигнала, свързани с плащания по договор за наем на недвижим имот, представляващ УПИ XVII – 552 в кв. 50 по плана на гр. С., местност с. Б., с площ по Нотариален акт от 630 кв. м., заедно с построената върху него жилищна сграда, със застроена площ от 142 кв. м. и разгърната застроена площ от 443 кв. м., по сметка на Петракиева са свързани с извършени от нея действия с частноправен характер. 
С оглед на горното, може да бъде направен извод, че не са налице упражнени правомощия по служба от Паолина Петракиева, в качеството ѝ на заместник-кмет на Район „П.“ и лице, заемащо висша публична длъжност по чл. 6, ал. 1, т. 32 от ЗПКОНПИ в неин или в частен интерес на свързани с нея лица по §1, т. 15 от ДР на ЗПКОНПИ, касаещи договори за наем на посочения по-горе недвижим имот, сключени на 24.03.2019г. и на 12.04.2022г. 
От изложеното следва, че в конкретния случай е налице само една от предпоставките за „конфликт на интереси“ по отношение на Паолина Петракиева, в качеството ѝ на заместник-кмет на Район „П.“, СО – лице, заемащо висша публична длъжност. Не са налице обаче другите две предпоставки – упражнени от лицето правомощия по служба и наличието на частен интерес. Липсата на който и да е елемент от понятието „конфликт на интереси“ обуславя извод за невъзможност за нарушаване на разпоредбите, които представляват негова проявна форма и за липсата на конфликт на интереси по смисъла на чл. 52 от ЗПКОНПИ. Липсата на упражнени правомощия по служба, както и на частен интерес на лицето, заемащо висша публична длъжност или на свързано с него лице при упражняването на правомощията или задълженията му по служба по конкретен повод, изключва наличието на нарушение на разпоредбите на Глава Осма, Раздел II от ЗПКОНПИ, съответно и възможността за възникване на конфликт на интереси.
Сключването на договор за наем и получаването на плащания по него по сметка на Петракиева, без Петракиева и/или съпругът ѝ да са пълномощници на собственика на посочения недвижим имот, предпоставят упражняване на частноправни действия, от които могат да възникнат данъчни нарушения.
Предвид изложеното, на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество, 

РЕШИ:
НЕ УСТАНОВЯВА конфликт на интереси по отношение на Паолина Петракиева, ЕГН …, в качеството ѝ на заместник-кмет на Район „П.“, С. община и в това ѝ качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка със сключени Договори за наем от 24.03.2019г. и 12.04.2022г., поради липса на упражнени правомощия по служба.

ИЗПРАЩА сигнал с рег. № ЦУ01/С-605/20.07.2022г. против Паолина П. Петракиева, ЕГН …, заместник-кмет на Район „П.“, С. община и в това ѝ качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, на Националната агенция по приходите за предприемане на необходимите действия по компетентност.

Препис от Решението да се изпрати на СГП, с оглед преценка за реализиране на правомощията ѝ по чл. 76, ал. 2 от ЗПКОНПИ. 
	
	Препис от решението да се изпрати на Паолина Петракиева, на основание чл. 75, т. 1 от ЗПКОНПИ.
	
                        КОМИСИЯ:  
      
                  
      ЗАМЕСТНИК - ПРЕДСЕДАТЕЛ:………………….../АНТОН СЛАВЧЕВ/
                  
      ЧЛЕН:…………………………………….…….../АНТОАНЕТА ЦОНКОВА/
      
      ЧЛЕН:…………………...…………….…....……………./ПЛАМЕН ЙОЦОВ/

                  ЧЛЕН:…………………………………......................./СИЛВИЯ КЪДРЕВА/

